Eet reg en blink uit in jou eksamens - Solidariteit Wêreld LoopbaanSolidariteit Wêreld Loopbaan
Tuis › Artikels › Eet reg en blink uit in jou eksamens
Eet reg en blink uit in jou eksamens
ŉ Gebalanseerde eksamendieet beteken nie ŉ sjokoladestafie in elke hand nie. As jy jou beste prestasie in jou finale eksamen wil lewer, is dit belangrik om te verseker dat jou liggaam en jou verstand gesond is.
Dit is van die allergrootste belang om nie slegs die korrekte dieet te volg en te weet wat om te eet nie, maar ook wanneer om te eet. Hier volg ŉ paar riglyne:
Die Britse dieetkundige Sue Atkinson sê dat ŉ brein wat met gemorskos gevoer word, nie optimaal sal funksioneer nie. Dit is nie die beste manier om vir eksamens voor te berei, stres te beveg en jou konsentrasie en geheue op te skerp nie.
Sy sê dat bewese breinvoedsel oor die algemeen kossoorte hoog in proteïen insluit, soos vleis, vis (veral olierige vissoorte), eiers, kaas, boontjies, lensies, neute, sade (bv. pampoen- en sonneblomsaad), en ook gedroogde vrugte soos vye en pruimedante.
Daarby, sê Roxanne Fisher, gesondheidsredakteur by bbcgoodfood.com, moet jy jou suikerinname beperk. ŉ Hoë suikerinname sal noodwendig lei tot ŉ situasie waar bloedsuikervlakke drasties daal, wat weer ŉ gevoel van uitputting tot gevolg sal hê.
Sy beveel aan dat gesonde peuselhappies wat bestaan uit volgraanprodukte, spanspek en semels geëet word. Jy kan ook bloubessies, swartbessies en ander bessies eet wat vitamien C bevat om jou verstand te verskerp.
Atkinson stem saam dat peuselhappies wat ŉ hoë vetinhoud het, vermy moet word en dat grondboontjiebotter, ryskoekies, roosterbrood met Marmite, springmielies, joghurt en rou groente soos wortels ook geskikte peuselhappies is.
Die blogskrywer oor gesondheid, Jessica Howard, sê yster en die B-groep vitamiene is veral belangrik om jou lewenskragtigheid en konsentrasie te bevorder wanneer jy studeer. Ysterbevattende voedselsoorte sluit in rooivleis, graanprodukte en spinasie. Voedsel wat vitamiene B bevat, sluit in volgraanprodukte, koringkiem, eiers en neute.
“Deur voedsel te eet wat ryk is aan yster en sink, byvoorbeeld maer rooivleis en volgraanprodukte, kan jy jou geheue en konsentrasie verbeter,” sê die voedingskundige Catherine Saxelby.
Volgens Howard is vrugte een van die beste voedselsoorte wat ŉ mens vir jou brein kan eet en dit is ook ŉ uitstekende peuselhappie omdat dit suiwer energie verskaf wat ŉ gevoel van uitputting voorkom. Bloubessies bevat ook kragtige anti-oksidante en ander voedingstowwe.
Volgens Atkinson is die beste bron van omega 3 olierige vissoorte soos makriel, sardiens, salm, forel en haring.
Wanneer om wat te eet
Ontbyt: Saxelby se advies is dat ŉ mens soggens ontbytgraan met melk, of roosterbrood met smeer moet eet. Voeg daarby ook vrugte (ingemaak of vars) en proteïen soos joghurt, eiers of gebakte bone. Atkinson sê ŉ mens moet probeer om eerder volgraan koolhidrate as voedsel of drankies met ’n hoë suikerinhoud by elke maaltyd in te sluit, want dit sal jou help om jou bloedsuikervlak deur die loop van die dat op ŉ konstante vlak te hou. Dit beteken hawermoutpap vir ontbyt.
Middagete: Saxelby beveel verder aan dat ŉ mens ŉ ligte middagete met proteïen moet eet om jou op-en-wakker te hou. Probeer ’n porsie bief-en-groentesop met ŉ broodrolletjie, of ŉ toebroodjie met geroosterde bief en slaai.
Aandete: Probeer om 3 – 4 keer per week maaltye te eet wat baie noodsaaklike voedingstowwe bevat, insluitende rooivleis.
Fischer sê terwyl daar nog nie uitsluitsel is oor of ŉ mens drie groot maaltye, of eerder verskeie kleiner maaltye per dag moet eet nie, moet hongerpyne liefs vermy word deur gereeld te eet en jou bloedsuikervlakke konstant te hou. Die bogenoemde inligting oor peuselhappies kan ŉ handige gids wees om vir jouself peuselhappies saam te stel.
Atkinson stel voor dat jy net voor ŉ eksamen ŉ ligte maaltyd moet geniet. Vir ontbyt word pap, droë of vars vrugte, eiers met volgraanroosterbrood, en joghurt met sade en neute aanbeveel. Wat middagete betref, sal hawermoutkoekies, kaas, vrugte, ingemaakte of gerookte sardientjies op volgraanroosterbrood, gebakte aartappel, of ŉ omelet met kaas of ham geskik wees.
Catherine Saxelby, n.d., “Brain food! What to eat before exams”, Lifestyle You, http://www.lifestyle.com.au/health/brain-food-what-to-eat-before-exams.aspx.
Jessica Howard, n.d., “10 tips for health eating during exams”, http://startcooking.com/10-tips-for-healthy-eating-during-exams.
Roxanne Fisher, 3 April 2015, “Eating for exams”, BBC Goodfood, http://www.bbcgoodfood.com/howto/guide/eating-exams.
Sue Atkinson, n.d., “Healthy eating during exams”, St. Andrews University, http://www.st-andrews.ac.uk/media/capod/students/studentdevelopment/images/Healthy%20Eating%20during%20Exams.pdf.